અગિયારમા ધોરણની પરીક્ષા આપીને વેકેશન માણવા મુંબઈ ગઈ. આ સમયે એક વાર એનાં મામીએ નિકીતાના હાથ જોયા, તો સાવ પીળા પડી ગયેલા. આ જોઈને એમને આશ્ચર્ય થયું અને નિકીતાને ડૉક્ટરી તપાસ માટે લઈ ગયા. કમળો હોવાની શંકા હતી પણ લોહીની તપાસ કરતાં માત્ર ચાર ટકા હિમોગ્લોબિન હોવાનું માલૂમ પડ્યું, પરંતુ એથીયે મોટો વજ્રઘાત તો એ થયો કે નિકીતાની બંને કિડની 90 ટકા કામ કરતી નહોતી. વસંત આવતા પહેલાં પાનખર ચોપાસથી તૂટી પડે એવી આ ઘટના બની. 1984ના જૂનમાં આ નિદાન થયું અને નિકીતાને મુશ્કેલીઓ પડવા માંડી. નિકીતાની સ્થિતિ ગંભીર બનતી હતી. એની મમ્મીએ એને કિડની આપવાનું નક્કી કર્યું. 1986માં મુંબઈની બીચકેન્ડી હૉસ્પિટલમાં નિકીતામાં કિડનીનું પ્રત્યારોપણ કરવામાં આવ્યું. આ માટે એને છ મહિના મુંબઈ રહેવું પડ્યું. આ સમયે દવાની આડઅસરો એના દેહ પર દેખાવા લાગી. 25 કિલો જેટલું વજન વધી ગયું. સ્ટીરોઈડને લીધે ચહેરા પર વાળ ઊગવા લાગ્યા અને માથાના વાળ ઊતરવા લાગ્યા. યૌવનના ઉંબરે પગ મૂકતી યુવતી માટે આ કેવી ભયાનક પરિસ્થિતિ કહેવાય ! ભણવાનું એનું એક વર્ષ પણ બગડ્યું. જોકે એ પછી એણે બી.કૉમ કર્યું પણ 1986થી નિકીતા નિરાશા અને હતાશાના અંધકારમાં જીવવા લાગી. 1989માં એની પ્રત્યારોપણ કરેલી કિડની પર અસર શરૂ થઈ અને સ્થિતિ વધુ ને વધુ બગડતી ગઈ. 1997થી ડાયાલિસિસ કરાવવાનું શરૂ થયું.